**ZAPISNIK**

**s 19. sjednice Gradskog vijeća Grada Skradina**

**19.** sjednica Gradskog vijeća Grada Skradina održana je u četvrtak 13. (trinaestog) veljače 2020.g. u Uredu gradonačelnika, s početkom u 10,30 sati. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 12, te kako postoji kvorum za pravovaljano odlučivanje. Sjednici su nazočni: Ivan Banić, Ante Bratić, Frane Formenti, Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić, Nadija Zorica i Florijan Žižić.

Sjednici nisu nazočni: Željko Bajalica (opr.ods.).

 Sjednici su nazočni gradonačelnik Grada Skradina Antonijo Brajković, te njegovi zamjenici Kristina Vlaić Bubalo i Nikola Milović.

 Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 8. točaka. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila je na glasovanje predloženi dnevni red, te je isti jednoglasno usvojen.

 Za raspravu i odlučivanje utvrđen je slijedeći

**D N E V N I R E D**

1. Prijedlog Statutarne odluke o izmjenama i dopunama Statuta Grada Skradina.
2. Prijedlog Odluke o donošenju Strategije upravljanja imovinom Grada Skradina za razdoblje od 2020.g. do 2026.g.
3. Prijedlog Odluke o uređenju prometa na području Grada Skradina
4. Prijedlog Smjernica za organizaciju i razvoj sustava civilne zaštite na području Grada Skradina od 2020. do 2023. godine
5. Prijedlog Odluke o zakupu i kupoprodaji poslovnoga prostora.
6. Prijedlog Zaključka o raspisivanju natječaja za prodaju nekretnine u K.O. Skradin.
7. Prijedlog Odluke o osnivanju Gradske knjižnice „Ivan Pridojević“ Skradin (pročišćeni tekst).
8. Prijedlog Zaključka o davanju suglasnosti na Izmjene i dopune Statuta Gradske knjižnice „Ivan Pridojević“ Skradin.

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Postali smo grad bankomata. Kako ćemo to pitanje riješiti s obzirom da smo grad spomenik kulture i da li ćemo primijeniti rješenje kao Dubrovnik.

2. Ove godine se slavi 1600-ta god. smrti sv. Jeronima. Hoće li Grad Skradin to posebno obilježiti s obzirom da je zaštitnik grada?“

-2-

ODGOVORI:

 Gradonačelnik Grada Skradina Antonijo Brajković uputio je na komunalnog i prometnog redara Marina Klarića koji je odgovorio:

„1. Grad Dubrovnik je pokrenuo tužbu, sud je dijelom usvojio zahtjev, nešto nije. Mi smo o tome razmišljali jer je stvarno previše bankomata postavljeno u Skradinu. Mislim da se neće moći ništa napraviti retroaktivno.“

 Gradonačelnik Antonijo Brajković odgovorio je :

„1. Zaista imamo velik problem po tom pitanju. Postavljeno je na desetke bankomata po gradu. Nitko od Grada nije tražio nikakvu suglasnost, jednostavno oni samo niknu u privatnom prostoru. Imali smo upite od raznih interesenata da se bankomati postave na javnom prostoru i mi smo to redom odbijali, jer je procedura takva da je prethodno potrebno ishodovati dozvolu Konzervatorskog odjela iz razloga što je cijelo naselje Skradin zaštićena povijesna cjelina. To vrijedi i za privatne objekte, ali kad se bankomat zatekne na nekom mjestu, teško se može pronaći mehanizam da ga Grad ukloni. Kako nema retroaktivnog važenja, Grad može donijeti odluku samo za sve buduće slučajeve.“

 Pročelnik Jedinstvenog upravnog odjela Grada Skradina Josip Silov dopunio je: „U naselju Skradin, ako želite promijeniti okvir prozora treba tražiti suglasnost Konzervatorskog odjela. Problem je u tome što Konzervatorski odjel donese rješenje o uklanjanju, ali nema mogućnost sankcije. Ova problematika regulirat će se Odlukom o komunalnom redu koju donosi Gradsko vijeće. Nisu problem samo bankomati, već i postavljanje klima uređaja, reklama i dr.“

 Na drugo pitanje vijećnika Tonćia Petrovića odgovorio je gradonačelnik Antonijo Brajković:

„2. Vrijedan jubilej. Mi smo Grad čiji je svetac zaštitnik Grada. Takve stvari Grad ne može obilježiti osim organizacije nekog predavanja. To Grad obično ne radi, ali vidjet ću s predsjednikom Matice Hrvatske, Ogranak Skradin, što se može napraviti. Vodit ćemo računa da se taj vrijedan jubilej obilježi na jedan primjeren i poseban način.“

1. **SILVANA MATIĆ, vijećnica MOST-a:**

„1. Najprije bih se zahvalila na započetim radovima uređenja i nadogradnje dječjeg igrališta u Sonkoviću, mnogi su bili skeptični zbog iskustava iz prošlosti pa mi je drago što će skepsa biti razbijena. Pitanjem se nadovezujem na prethodna: u kojem će bremenskom roku igralište biti dovršeno i da li ste poduzeli ikakve radnje prema Županiji radi postavljanja prometnih ogledala na kritičnim točkama u Sonkoviću (jer sezona se bliži)?

2. Da li je moguće zasaditi stabla muške murve na plažu na Prukljanu? To bi uljepšalo samu plažu, a i bilo bi praktičnije zbog hlada. Što bi trebalo napraviti da se to realizira?“

ODGOVORI:

Gradonačelnik Grada Skradina Antonijo Brajković odgovorio je:

„1.Mislim da bi u roku mjesec dana trebalo biti izgrađeno igralište, iskopane su rupe u većini naselja gdje će se raditi dječja igrališta. Sad očekujemo da naše komunalno poduzeće izbetonira stope, a sprave su već naručene, plaćene i deponirane kod isporučitelja, jer nema smisla da sprave budu ovdje dok se ne izvrše svi potrebni radovi. To bi se trebalo dogoditi najkasnije kroz treći mjesec. Što se tiče postavljanja ogledala, imali smo dosta zahtjeva za tim, prometni redar je upućivao dopise nadležnima i ukoliko to ne bude realizirano, Grad će, iako se radi o lokalnoj

-3-

cesti kojom upravlja Županijska uprava za ceste, u zaštiti interesa građana i sigurnosti prometa to napraviti o svom trošku do početka sezone.“

 Na drugo pitanje vijećnice Silvane Matić odgovorio je pročelnik Jedinstvenog upravnog odjela Grada Skradina Josip Silov:

„2. Problem je nabaviti muške murve, rasadnici ih praktično nemaju, kad zatražite murvu dobijete murvu koja rađa, a to je problem za plažu ili dobijete nešto drugo. Važno je da nema plodova koji padaju, što bi bilo nezgodno za plažu. Trebalo bi nabaviti nešto od hortikulture koja daje hlad, a ne pravi problem. Vidjet ćemo s komunalnim poduzećem u toku uređenja plaža da se nabavi i posadi odgovarajuća hortikultura.“

1. **SLAVKO SKOČIĆ, vijećnik SDSS-a:**

„1. Naselja bez vodovoda. Što ste radili tokom 2019 god. Što namjeravate raditi i tokom 2020 god. Da postanu naselja sa vodovodom.

2. Nabava specijalnog traktora tokom 2020 godine. DA ili NE“

ODGOVORI:

Gradonačelnik Grada Skradina Antonijo Brajković odgovorio je:

„1. Kao i svake godine, organiziramo nekoliko puta godišnje sastanak s predstavnicima šibenske tvrtke „Vodovod i odvodnja“ koji su nositelji izrade projekta. Pratimo tijek pripreme projektne dokumentacije za taj glavni vod koji bi trebao ići iz pravca Đevrsaka prema zapadnom dijelu područja Grada, odnosno prema naseljima Bribir, Vaćani, Gorice, Bratiškovci. Vi znate da je to projekt koji nadilazi u svakom smislu mogućnosti Grada Skradina i da je to projekt koji se priprema u šibenskom Vodovodu. Trenutno je u fazi ishodovanja dozvola. Bez toga nemoguće je očekivati da se projekt realizira. To je projekt od više desetaka milijuna kuna. Nastavit ćemo i dalje komunikaciju s šibenskim Vodovodom i nastojati da on pronađe svoj put do početka realizacije. Kad će to biti, teško je reći. Ono što mi možemo, u okviru malih sredstava (cca 300.000,00 kn), na ime izdataka koje svaki građanin izdvaja za tzv. Razvoj, a radi se o zaista malim sredstvima, jest krpanje postojećih mreža ili nadogradnja na postojeće mreže malih krakova, najčešće za ljude koji ishoduju građevinske dozvole i grade kuće, a Vodovod im ne daje suglasnost na projekt jer nije izgrađena vodovodna mreža.

2. Što se tiče drugog pitanja, krajem prošle godine razgovarao sam s direktoricom komunalnog poduzeća i oni su u Plan nabave za ovu godinu predvidjeli i nabavu jednog takvog traktora i nadam se da bi se to moglo realizirati do početka sezone.“

1. FRANE FORMENTI, vijećnik MOST-a:

„1. Tko je nadležan za uvalu „Marica“, tko je betonirao dosadašnji dio obale, tko ima pravo veza, čiji su veliki brodovi (jahte) tamo privezani (domaći ili strani) i tko će izvoditi radove produžetka pristaništa za „rezervirana“ mjesta na budućim vezovima?

2. Kako je uređen odabir boja fasada i planira li se „pokriti“ pločama s imenima ulica one ulice koje ih nemaju?“

-4-

ODGOVORI:

Gradonačelnik Grada Skradina Antonijo Brajković odgovorio je:

„1. Bio sam samo jednom u uvali „Marica“ kad smo išli obilaziti teren za sanaciju puta, budući je tamo plaža za naselje Bićine. To je uvala kao i svaka druga koja je spletom određenih okolnosti pretvorena u nekakvu improviziranu marinu. Mi imamo nadležnost u onom dijelu jer se to nalazi na području Grada Skradina. Komunalni redar može otići, poslikati i obavijestiti građevinsku inspekciju i druga nadležna tijela i službe, budući da našim Prostornim planom ni bilo kojim drugim odlukama tamo nisu predviđene nikakve aktivnosti.

2. To je određeno odlukama Konzervatorskog odjela, vlasnik kuće im se obrati s zahtjevom, oni im ponude tri boje između kojih vlasnik može odabrati jednu, ako ih želi poslušati. Što se tiče postavljanja ploča s imenima, trebamo otići vidjeti o kojim ulicama se radi, neke su skinute kad su vlasnici kuća uređivali svoje fasade, vidjet ćemo o čemu se radi i postaviti gdje nedostaje.“

1. FLORIJAN ŽIŽIĆ, nezavisni vijećnik:

„1. U najavi je donošenje novog PLANA UPRAVLJANJA N.P. KRKA! Da li je Grad upoznat sa tim i kakve promjene će se odnositi vezano za naselja uz Krku?“

ODGOVORI:

Gradonačelnik Grada Skradina Antonijo Brajković odgovorio je:

„1. Nacrt tog dokumenta je predstavljen prošle godine, mi ga nismo dobili. Ograničen je zakonima i propisima iz domene zaštite okoliša i mi tu neke stvari ne možemo raditi. Možemo biti partner kao lokalna zajednica i sugerirati neke stvari, ali svjedoci smo kako se, na neki način uvode restrikcije, npr. zabrana kupanja na nekim lokalitetima, zabrana ribolova. Do mene dolaze neke stvari i informacije o kojima imam stav i mogu ga zastupati i braniti npr. ova zabrana pecanja. Mišljenja sam kako dozvoljavanje pecanja neće nešto ugrožavati riblji fond i mogu poduprijeti traženje lokalnog stanovništva da se ta vrsta djelatnosti uz Krku zadrži. Ono što je zaključak iz Vašeg pitanja je da mi baš nemamo nekakav utjecaj na donošenje ovog Plana. Dokument koji je nama puno bitniji je donošenje Prostornog plana Nacionalnog parka Krka, gdje bi mi kroz javnu raspravu sigurno sudjelovali, na način da one dijelove naselja koje se nalaze u Nacionalnom parku (Verovići u Laškovici, južni dio Rupa, zatim, Vukovići, Čulišić i dijelovi Žurinog brda u naselju Dubravice) odrede posebni uvjeti, a ne da se stavi kako se u Nacionalnom parku ne smije ništa graditi. Ta gradnja bi bila stroža i ograničena nego van granica Nacionalnog parka, ali ne bi smjela biti zabranjena. Isto tako, ljudi koji imaju nekretnine u granicama Nacionalnog parka moraju imati mogućnost nesmetano dolaziti na svoje zemljište, te još neke druge situacije. Međutim, taj Plan se donosi već skoro 20 godina i još nije i ne zna se kad će biti javna rasprava.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 18. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 18. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Prijedlog Statutarne odluke o izmjenama i dopunama Statuta Grada Skradina**

O prijedlogu Statutarne odluke o izmjenama i dopunama Statuta Grada Skradina uvodno izlaganje podnijela je predsjednica Gradskog vijeća Grada Skradina Nadija Zorica, koja je ujedno i predsjednica Odbora za statut i poslovnik. Navela je kako je dana 7. veljače 2020.g. u prostorijama Gradske uprave Grada Skradina održana sjednica Odbora za Statut i Poslovnik na kojoj je utvrđen prijedlog Statutarne Odluke o izmjenama i dopunama Statuta Grada Skradina, sukladno usvojenom Zakonu o izmjenama i dopunama Zakona o lokalnoj i područnoj (regionalnoj) samoupravi („N.N.“ 98/19). Dalje je, u svom izlaganju, navela razloge zbog kojih se donosi Statutarna odluka o izmjenama i dopunama Statuta Grada Skradina, kao i pitanja koja se rješavaju navedenom Statutarnom odlukom. Člankom 16. Zakona o izmjenama i dopunama Zakona o lokalnoj i područnoj (regionalnoj) samoupravi (Narodne novine 98/19) (u daljnjem tekstu Zakon) propisana je obveza jedinica lokalne i područne (regionalne) samouprave da u roku od 60 dana od dana stupanja na snagu zakona usklade svoje statute i druge opće akte s odredbama Zakona. Zakon je usklađen s odredbama Zakona o sustavu državne uprave (Narodne novine 66/19), kojim su pojedini poslovi državne uprave ureda državne uprave u županijama povjereni županijama kao poslovi državne uprave, a nadzor zakonitosti općih akata koja donose predstavnička tijela jedinica lokalne i područne (regionalne) samouprave preuzela su nadležna tijela državne uprave.

U materijalima za sjednicu Gradskog vijeća i ovu točku dnevnog reda, pored prijedloga Statutarne odluke o izmjenama i dopunama Statuta Grada Skradina, dostavljeni su i članci Statuta, a koji se prijedlogom Statutarne odluke o izmjenama i dopunama Statuta Grada Skradina mijenjaju. Potom je otvorena rasprava, za koju se nitko nije prijavio.

Prije stavljanja na glasovanje ove točke dnevnog reda, predsjednica Gradskog vijeća Grada Skradina Nadija Zorica utvrdila je kako je sa sjednice izašao vijećnik Florijan Žižić, te je sjednici nazočno 11 (jedanaest) vijećnika.

Predsjednica Gradskog vijeća Grada Skradina Nadija Zorica stavila je na glasovanje prijedlog Statutarne odluke o izmjenama i dopunama Statuta Grada Skradina, te je ista jednoglasno (11 nazočnih vijećnika) usvojena.

 Statutarna odluka prilaže se Zapisniku pod 1) i čini njegov sastavni dio.

**Točka 2.**

**Prijedlog Odluke o donošenju Strategije upravljanja**

**imovinom Grada Skradina za razdoblje 2020.g.-2026.g.**

Predsjednica Gradskog vijeća Grada Skradina Nadija Zorica utvrdila je kako je sjednici ponovo nazočan vijećnik Florijan Žižić, te je sjednici nazočno 12 (dvanaest) vijećnika.

O prijedlogu Odluke o donošenju Strategije upravljanja imovinom Grada Skradina za razdoblje 2020.g.-2026.g. uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako se ovom Strategijom određuju dugoročni ciljevi i smjernice za upravljanje i raspolaganje imovinom u vlasništvu Grada Skradina. Strategijom se želi osigurati ekonomski svrhovito, učinkovito i transparentno upravljanje imovinom Grada Skradina, uz očuvanje i pronalaženje optimalnih rješenja za Grad pri upravljanju i raspolaganju

-6-

imovinom. Učinkovito upravljanje imovinom Grada Skradina treba pridonijeti što boljem iskorištenju imovine kao i kvalitetnije upravljanje. Na izradu i donošenje Strategije na odgovarajući način primjenjuju se pravila o upravljanju i raspolaganju imovinom u vlasništvu Republike Hrvatske. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o donošenju Strategije upravljanja imovinom Grada Skradina za razdoblje 2020.g.-2026.g. te je ista jednoglasno (12 nazočnih vijećnika) usvojena.

Odluka se prilaže Zapisniku pod 2) i čini njegov sastavni dio.

**Točka 3.**

**Prijedlog Odluke o uređenju prometa na području Grada Skradina**

O prijedlogu Odluke o uređenju prometa na području Grada Skradina uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako se pristupilo izradi i donošenju nove odluke budući je na snazi Odluka o uređenju prometa iz 2010.g. Kako su se, u međuvremenu, u prometu na području Grada Skradina promijenili uvjeti odvijanja prometa, nužno je bilo pristupiti izradi nove odluke. Dalje je naveo kako se ovom Odlukom uređuju načela međusobnih odnosa i ponašanja sudionika i drugih subjekata u prometu, u cilju postizanja veće sigurnosti svih sudionika na javnim prometnim površinama na području Grada Skradina, te mjere za njihovo provođenje. Javnim prometnim površinama u smislu ove Odluke smatraju se nerazvrstane ceste, lokalne ceste, županijske ceste, dijelovi državnih cesta koje prolaze kroz Grad Skradin, te ulice, trgovi, parkirališta, auto-taxi i kamionska stajališta i slične javno prometne površine. Isto tako, ovom Odlukom određuje se: kretanje pješaka i drugih korisnika javno prometnim površinama, parkirališne površine, zabrane parkiranja, mjesta ograničenog parkiranja i rezervirana parkirališta, zabrane i ograničenja odvijanja prometa, pješačke zone, vremenska ograničenja odvijanja prometa, dvosmjerni odnosno jednosmjerni promet na ulicama, taxi i autobusna stajališta, uklanjanje dotrajalih, oštećenih i napuštenih vozila, nadzor, te kaznene odredbe. Potom je otvorena rasprava.

 Za raspravu se javio vijećnik Frane Formenti te pitao za parkinge koji su na nepreglednim mjestima, a nije ih vidio kroz članke prijedloga Odluke. Radi se o dva parkinga na sjevernom ulazu u grad, gdje je, po njegovom saznanju, već bilo nekoliko prometnih nesreća uslijed nedostatka adekvatne prometne infrastrukture. Isto tako, referira se i na postojanje parkinga kod gradskog groblja Skradin koji doslovno ima ulaz u zavoju iza nepreglednog zida. Postavlja pitanje da li oni uopće imaju suglasnost “Hrvatskih cesta”, jer prije koju godinu kad je to pitao, nitko nije imao. Uvažava činjenicu kako je to prije bila županijska cesta, pa ga sad zanima da li su dobili suglasnost “Hrvatskih cesta”, te kakva je komunikacija između Grada, “Hrvatskih cesta” i posjedovatelja parkinga. Ovo pitanje odnosi se i na kamp na sjevernom ulazu u grad. Drugo pitanje odnosi se na ulaz kod trgovine “Studenac”. Mišljenja je kako je on dosta nezgodan jer se vjerovatno zbog velike brzine nezgodno ulazi u blizini parka i mišljenja je kako, na neki način, treba usporiti taj ulaz. Njegovo slijedeće pitanje odnosi se i na prihvat putnika vezanih uz autobusno stajalište. To je obrazložio činjenicom kako je sve veći broj putnika koji putuju autobusom i ako je velik broj putnika na autobusnoj stanici, ne može se kvalitetno riješiti nastala situacija. Mišljenja je kako ima prostora za postavljanje dodatnih klupica. Na kraju je postavio pitanje vezano za tonažu dostavnih

-7-

vozila, odnosno kamiona. Mišljenja je kako riva nasuprot recepcije ACI marine sve više i više tone i ne zna uopće kolika je sigurnost na tom potezu. Pitao je da li se planira nekakav zahvat na tom dijelu ili nekakva analiza koliko će još moći tako ići. Pročelnik Jedinstvenog upravnog odjela Josip Silov odgovorio je kako je pitanje parkiranja i parkinga u Skradinu, goruća tema zadnje 3 do 4 godine. Svake godine organiziran je niz sastanaka i sa “Hrvatskim cestama i s ljudima koji imaju privatni parking, a koja imaju odobrenja za parkiranje u sezoni. Što se tiče parkinga kod groblja, koliko on zna, isti nemaju suglasnost “Hrvatskih cesta” za onaj izlaz na glavnu cestu. Nije ishodovana ni suglasnost od Grada, baš zato što nije ishodovana suglasnost od “Hrvatskih cesta”. Što se tiče kamp odmorišta, vlasnici imaju dozvolu za to. Parking iznad tog bit će riješen s rješavanjem križanja u tom dijelu grada. Za navedeno križanje zahtjev za lokacijsku dozvolu podnijele su “Hrvatske ceste”, na koji se žalila obitelj Paić, te trenutno nema informaciju u kojoj je fazi taj predmet. Gradonačelnik Antonijo Brajković je dopunio i rekao kako je došlo do nagodbe, te se u ovoj godini očekuje građevinska dozvola, a onda, sukladno tome, od strane Grada i uređenje ceste prema Skorićima. Pročelnik Josip Silov dalje je odgovorio kako, što se tiče ograničenja tonaže dostavnih vozila na rivi, su Šibenska ulica i Obala bana Pavla Šubića I dvotračne ceste punog profila. Prilikom izrade ove odluke, zaključilo se kako ići na ograničavanje tonaže dostave je nešto što nije dobro. Ograničena je u gornjem dijelu jer je bilo pritužbi kako veliki kamioni svojim vibracijama mogu dovesti do rušenja starih kuća. U donjem dijelu taj problem nije bio tako izražen. Problem dostave u Skradinu je taj što, svi koji se bave s tim dođu i kažu kako njima dostava neće dovoziti robu, ukoliko se ograniče tonažom, te će onda morati sami ići po nju, a distributivni centri su uglavnom u Dugopolju. Robu prevoze veliki kamioni i oni vrše dostavu na više mjesta i ako takvim kamionima zabranite dostavu, nastaje problem. Odlukom je propisano vrijeme do kada se treba izvršiti dostava (do 9 sati ujutro) i već to predstavlja problem. Na pitanje vijećnika o ulazu kod trgovine “Studenac” pročelnik Jedinstvenog upravnog odjela Josip Silov odgovorio je kako su postavljeni znakovi ograničenja brzine kretanja vozila i vozači se toga trebaju pridržavati.

 Za raspravu se javila vijećnica Silvana Matić s pitanjem što je moguće napraviti kod pješačkog prijelaza u blizini osnovne škole, jer djeca, naročito za vrijeme velikog školskog odmora tamo često prelaze cestu. Njeno drugo pitanje odnosi se na nogostup kod trgovine „Pivac“, a koji kreće od nogometnog igrališta, pa do zavoja. Komunalni i prometni redar Marin Klarić odgovorio je kako je na kraju nogostupa postavljen stupić kojim je označen završetak nogostupa i već bi to trebalo upozoriti pješake kako ne smiju ići naprijed ili na tom mjestu pretrčavati cestu, već se vratiti na pješački prijelaz. Što se tiče lokacije kod osnovne škole postoje prometne oznake kako se tu nalazi osnovna škola, te treptajuća signalizacija koja dodatno upozorava. Isto tako, uskoro će biti postavljene fluorescentne trake kako bi se još bolje označila ta lokacija.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o uređenju prometa na području Grada Skradina, te je ista jednoglasno (12 nazočnih vijećnika) usvojena.

Odluka se prilaže Zapisniku pod 3) i čini njegov sastavni dio.

-8-

**Točka 4.**

**Prijedlog** **Smjernica za organizaciju i razvoj sustava civilne zaštite**

**na području Grada Skradina od 2020.g. do 2023.g.**

 O prijedloguSmjernica za organizaciju i razvoj sustava civilne zaštite na području Grada Skradina od 2020.g. do 2023.g. uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako, prema Zakonu o sustavu civilne zaštite, Gradsko vijeće Grada Skradina donosi Smjernice za četiri godine. Budući su se prethodne Smjernice odnosile na razdoblje 2016.g. -2019.g. potrebno je donijeti Smjernice za razdoblje od 2020.g.-2023.g. Smjernice će se koristiti kao podloga za planiranje aktivnosti u sustavu civilne zaštite u razmatranom periodu u cilju smanjenja rizika od velikih nesreća, te provođenja ciljanih preventivnih mjera sukladno Procjeni rizika od velikih nesreća i Planu djelovanja civilne zaštite kao temeljnih dokumenata za daljnje funkcioniranje samog sustava civilne zaštite, a dugoročno predstavlja kontinuirani proces provođenja aktivnosti kojima će se iz godine u godinu razvijati i usavršavati sustav civilne zaštite, sve u cilju postizanja najvišeg standarda potrebnog za provedbu zadaća svih operativnih snaga. Naveo je kako je krajnji rok da se popuni postrojba civilne zaštite. Ona broji 23 pripadnika, te isto tako da se imenuju povjerenici i njihovi zamjenici, odnosno 8 povjerenika i 8 njihovih zamjenika. Pozvao je vijećnike da svatko na svom području na kojem djeluju animira ljude koji mogu biti članovi postrojbe, pritom ih upozorivši da ljudi koje predlažu nisu u policiji, u vatrogascima ili gorskoj službi spašavanja itd. Bilo bi dobro da to budu mlađi sposobni ljudi kako bi mogli u nekoj izvanrednoj situaciji biti na raspolaganju i djelovati. Potom je otvorena rasprava.

Za riječ se javila vijećnica Silvana Matić i navela kako agitiranje s njene strane nije bilo uspješno. Oni koji imaju volju su ili stariji ili nisu u dobrom zdravstvenom stanju, a što se tiče mlađih, najčešći odgovor ili pitanje bi bio „koliko se to plaća“. Njen je prijedlog da se napravi nekakva, ne skupa, brošura, te podijeli kako bi se ljudi upoznali o čemu se tu radi i kakve pogodnosti, pa i nenovčane bi imali ljudi ukoliko tome pristupe. Pročelnik Jedinstvenog upravnog odjela Grada Skradina Josip Silov naveo je kako se razgovaralo o tome i možda se prihvati da se ljudima koji budu u postrojbi ili budu povjerenici omogući besplatan parking na gradskom parkiralištu, odnosno da ne moraju platiti cijenu godišnje karte od 300,00 kn. To se mora provjeriti s komunalnim poduzećem tako da se bar na taj način tim ljudima pokriju troškovi. A što se tiče ljudi koji imaju volje, a nisu fizički u dobrom stanju, oni ne mogu biti u postrojbi, ali mogu biti povjerenici civilne zaštite. Povjerenici civilne zaštite su osobe koje se formiraju u grupe za 2-3 naselja i oni su osobe za kontakt u slučaju da se nešto događa. To nisu ljudi koji će morati ići na teren, primjerice na raščišćavanje ruševina, već da dojave kako se nešto događa na području koje oni pokrivaju.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Smjernica za organizaciju i razvoj sustava civilne zaštite na području Grada Skradina od 2020.g. do 2023.g., te su iste jednoglasno (12 nazočnih vijećnika) usvojene.

Smjernice se prilažu Zapisniku pod 4) i čine njegov sastavni dio.

-9-

**Točka 5.**

**Prijedlog Odluke o zakupu i kupoprodaji poslovnoga prostora**

 O prijedlogu Odluke o zakupu i kupoprodaji poslovnoga prostora, uvodno izlaganje podnijela je viša savjetnica za imovinsko-pravne poslove Matea Klarić. Navela je kako se ovom Odlukom, za poslovne prostore u vlasništvu Grada Skradina, uređuje zasnivanje i prestanak zakupa poslovnog prostora, međusobna prava i obveze zakupodavca i zakupnika poslovnog prostora, uvjeti i postupak natječaja za davanje u zakup poslovnog prostora, te prodaja poslovnog prostora u vlasništvu Grada Skradina sadašnjem zakupniku. Odredbe ove Odluke primjenjuju se i na poslovne prostore na kojima Grad Skradin ima pravo korištenja i raspolaganja, kao i na poslovne prostore koji su još uvijek upisani u zemljišnim knjigama kao društveno vlasništvo na kojima Grad Skradin ima pravo raspolaganja ili korištenja. Pojasnila je kako je poslovni prostor, u smislu ove Odluke: poslovna zgrada, poslovna prostorija, garaža i garažno mjesto, značenje kojih je propisano Zakonom o zakupu i kupoprodaji poslovnoga prostora. Dalje je navela kako se pod kupoprodajom poslovnoga prostora, po ovoj Odluci, podrazumijeva i prodaja suvlasničkog dijela na određenom poslovnom prostoru.

Na kraju izlaganja navela je kako se odredbe ove Odluke ne primjenjuju na slučajeve privremenog korištenja poslovnoga prostora ili dijela poslovnoga prostora radi održavanja sajmova, priredaba, predavanja, savjetovanja ili u druge slične svrhe, a čije korištenje ne traje duže od 30 dana, odnosno čije korištenje ne traje duže od šest mjeseci ako se prostor koristi u svrhe skladištenja i čuvanja robe. Potom je otvorena rasprava.

Za riječ se javila vijećnica Silvana Matić i zatražila pojašnjenje članka 22. prijedloga Odluke. Viša savjetnica za imovinsko pravne poslove Matea Klarić pojasnila je kako se na objavljeni natječaj u kojem je definirana određena djelatnost koju Grad želi, za taj prostor prijave i tvrtke ili obrti koji uz tu djelatnost obavljaju i druge djelatnosti koje bi mogli obavljati u tom prostoru, gradonačelnik ima mogućnost poništiti takav natječaj i kroz novi natječaj odrediti užu djelatnost koja se može obavljati u navedenom prostoru.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o zakupu i kupoprodaji poslovnoga prostora, te je ista jednoglasno (12 nazočnih vijećnika) usvojena.

Odluka se prilaže Zapisniku pod 5) i čini njegov sastavni dio.

**Točka 6.**

**Prijedlog Zaključka o raspisivanju natječaja**

**za prodaju nekretnine u K.O. Skradin**

O prijedlogu Zaključka o raspisivanju natječaja za prodaju nekretnine u K.O. Skradin, uvodno izlaganje podnijela je viša savjetnica za imovinsko-pravne poslove Matea Klarić. Navela je kako se radi o stanu smještenomu zgradi položenoj na čest.zgr. 235 Z.U. 1696 K.O. Skradin, zgrada A, E-12 suvlasnički dio E-12: 79/1659 s kojim se uspostavlja pravo vlasništva na trosoban stan na prvom katu oznake POSEBNI DIO 3, neto korisne površine 79,10 m2 koji se sastoji od: sobe 1, sobe 2, sobe 3, wc-a, hodnika, kupaonice, kuhinje, blagovaonice označeno žutom bojom u elaboratu etažiranja, ukupna površina posebnog dijela iznosi 79,10 m2. Natječaj će se provesti

-10-

usmenim javnim nadmetanjem. Početna kupoprodajna cijena iznosi: 312.000,00 kn, a ista je utvrđena elaboratom procjene tržišne vrijednosti. Natječaj će biti objavljen u “Šibenskom listu”, a rok za podnošenje prijava je 15 dana od dana objave u istom.

 Nakon pojašnjenja još nekih stavki uvjeta natječaja, Gradsko vijeće Grada Skradina jednoglasno je (12 nazočnih vijećnika) donijelo Zaključak o raspisivanju natječaja za prodaju nekretnine u K.O. Skradin.

Zaključak se prilaže Zapisniku pod 6) i čini njegov sastavni dio

**Točka 7.**

**Prijedlog Odluke o osnivanju Gradske knjižnice „Ivan Pridojević“ Skradin**

**(pročišćeni tekst)**

Gradsko vijeće Grada Skradina jednoglasno je (12 nazočnih vijećnika) donijelo Odluku o osnivanju Gradske knjižnice „Ivan Pridojević“ Skradin (pročišćeni tekst).

Odluka se prilaže Zapisniku pod 7) i čini njegov sastavni dio.

**Točka 8.**

**Prijedlog Zaključka o davanju suglasnosti na Izmjene i dopune Statuta**

**Gradske knjižnice „Ivan Pridojević“ Skradin**

O prijedlogu Zaključka o davanju suglasnosti na Izmjene i dopune Statuta Gradske knjižnice „Ivan Pridojević“ Skradin uvodno obrazloženje podnijela je vršiteljica dužnosti ravnatelja Knjižnice Marija Marenzi. Navela je kako je člankom 44. stavak 3. Zakona o knjižnicama i knjižničnoj djelatnosti („Narodne novine“, broj 17/19) nadzor nad zakonitošću rada i općih akata knjižnice obavljao ured državne uprave u županiji na području koje je njezino sjedište.

 Kako uredi državne uprave više ne obavljaju poslove nadzora nad zakonitošću rada i općih akata knjižnice, člankom 1. Zakona o izmjenama i dopunama Zakona o knjižnicama i knjižničnoj djelatnosti („Narodne novine“, broj 98/19) koji je stupio na snagu 01. siječnja 2020.g., mijenja se članak 44. stavak 3. Zakona o knjižnicama i knjižničnoj djelatnosti („Narodne novine“, broj 17/19) na način da nadzor nad zakonitošću rada i općih akata knjižnice kojoj je osnivač druga pravna i fizička osoba obavlja ministarstvo nadležno za poslove kulture, ako posebnim zakonom nije drukčije određeno. Slijedom gore navedenog, bilo je potrebno uskladiti članak 34. Statuta knjižnice s odredbama Zakona o izmjenama i dopunama Zakona o knjižnicama i knjižničnoj djelatnosti („Narodne novine“, broj 98/19) u tekstu kako je navedeno.

Dalje je navela kako Gradska knjižnica “Ivan Pridojević” Skradin, nema ni upravno ni stručno vijeće, jer je broj zaposlenika manji od 5., a u tijeku je priprema i izrada pojedinih pravilnika kojima se utvrđuje unutarnje ustrojstvo, način rada, te prava i obveze zaposlenika. Radi transparentnosti i bolje kontrole nad radom i sredstvima Knjižnice utvrđena je dužnost ravnatelja za pribavljanjem suglasnosti Gradskog vijeća za navedene Pravilnike, te se iz tog razloga mijenjao članak 43. stavak 2. Statuta.

-11-

Sukladno gore navedenom, pristupilo se izradi Izmjena i dopuna Statuta Gradske knjižnice „Ivan Pridojević“ Skradin, te je isti dostavljen Gradskom vijeću Grada Skradina na davanje suglasnosti na isti. Potom je otvorena rasprava.

Kako se nitko nije javio za riječ, Gradsko vijeće Grada Skradina jednoglasno je (12 nazočnih vijećnika) donijelo Zaključak o davanju suglasnosti na Statut Gradske knjižnice „Ivan Pridojević“ Skradin.

Zaključak se prilaže Zapisniku pod 8) i čini njegov sastavni dio.

Sjednica je završena u 12,00 sati.

**ZAPISNIK SASTAVILA:**

Paulina Radeljak, v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica, v.r.